
JÕELÄHTME  VALLAVOLIKOGU	

M Ä Ä R U S	


Kostivere					11. juuni 2026 nr


Jõelähtme valla lasteaedades osalustasu määr ja tasumise kord


Määrus kehtestatakse alusharidusseaduse § 46 lg 4 alusel.

§ 1. Üldsätted ja mõisted

(1) Käesolev määrus kehtestab lapsevanema poolt kaetava osalustasu (edaspidi osalustasu) Jõelähtme valla munitsipaallasteaias (edaspidi lasteaed) ühe lapse kohta, selle tasumise korra, osalustasust vabastamise ja soodustuse alused lasteaias ning osalustasu hüvitamise korra teiste omavalitsuste munitsipaallasteaedades.
(2) Määruses kasutatakse mõisteid järgmises tähenduses:
1) vanem – lapse seaduslik esindaja (lapse vanem või eestkostja);
2) üksikvanem – vanem, kes kasvatab last üksi ja leibkonnas puudub teine vanem. Eelkõige loetakse üksikvanemaks vanem, kellel on õigus riiklikule üksikvanema lapse toetusele või kelle lapse teine vanem on surnud; üksikvanema mõistet on õigus rakendada ka vanemale, kes kinnitab, et kasvatab last üksinda ja esitab Jõelähtme Vallavalitsusele (edaspidi vallavalitsus) selle tõendamiseks Jõelähtme valla haridusteenuste haldamise infosüsteemi ARNO kaudu taotluse, millele lisab vajalikud dokumendid (abielu lahutust tõendav dokument, määratud elatisraha, määratud ainuhooldusõigus, jne.); dokumentide õigsust on vallavalitsusel õigus kontrollida ametlikest andmekogudest ja avalikest infokanalitest;
3) osalustasu – koosneb kohatasust (lasteaia majandamiskulu, personali töötasu ja sotsiaalmaks) ja õppetasust (õppevahendite kulu).

§ 2. Lapsevanema poolt kaetava osalustasu määr

(1) Lapse eest, kelle enda ja kelle vanema(te) elukoht on Eesti Rahvastikuregistri andmetel Jõelähtme vald, kehtestatakse osalustasu:
1) kuni 31.12.2026. a - 60 eurot kuus;
2) alates 01.01.2027.a - 80 eurot kuus.
(2) Montessori rühmas käiva lapse eest, kelle enda ja kelle vanema(te) elukoht on Eesti Rahvastikuregistri andmetel Jõelähtme vald, kehtestatakse osalustasu:
1) kuni 31.12.2026. a - 110 eurot kuus;
2) alates 01.01.2027.a - 130 eurot kuus.
(3) Osalustasu lapse eest, kelle enda ja kelle vanema(te) elukoht ei ole Eesti Rahvastikuregistri andmetel Jõelähtme vald, on 20% Vabariigi Valitsuse kehtestatud töötasu alammäärast kuus.
(4) Lasteaia direktor teavitab lapse seaduslikku esindajat (edaspidi vanem) osalustasu suurusest lapse lasteaeda vastuvõtmisel ja osalustasu muutumisel.

§ 3. Osalustasu maksmine

(1) Osalustasu maksmise kohustus algab päevast, mil laps kinnitati lasteaia nimekirja ning lõpeb lapse lasteaia nimekirjast väljaarvamise päevast.
(2) Osalustasu makstakse täiskuu eest olenemata lapse lasteaiast puudutud päevade arvust.
(3) Lapse lasteaia nimekirja arvamisel arvestatakse esimesel kuul osalustasu proportsionaalselt kalendripäevade järgi.
(4) Lapse väljaarvamisel lasteaiast kalendrikuu keskel, arvestatakse osalustasu lõpetamise kuu eest proportsionaalselt kalendripäevade järgi lapse väljaarvamise taotlusele märgitud kuupäeva alusel.
(5) Osalustasu ei maksta üldjuhul lasteaia ajutise sulgemise ajal (töötajate kollektiivpuhkus, remont vms), mis vältab vähemalt 28 kalendripäeva.
(6) Lapse lahkumisel lasteaiast seoses kooli minekuga esitab lapsevanem 1. maiks avalduse, kui soovitakse kohta kasutada pikemalt, näidates avalduses ära täiendava koha kasutamise perioodi. Jõelähtme Vallavalitsuse poolt esitatakse osalustasu ja toidukulu kohta ettemaksuarve kogu avalduses märgitud perioodi kohta. 
(7) Juhul kui laps, kes käib Jõelähtme valla lasteaias, mis on kollektiivpuhkuse tõttu suletud, soovib kasutada põhjendatud alusel teise lahtioleva Jõelähtme valla lasteaia valverühma teenust, esitab vanem vastava avalduse oma lasteaia direktorile hiljemalt 1. maiks. 
(8) Vanema poolt osalustasu ja toidukulu tähtajaks tasumata jätmisel kahel järjestikusel kalendrikuul teeb lasteaia direktor vanemale kirjaliku meeldetuletuse. 

§ 4. Osalustasu maksmisest vabastamine ja soodustused

(1) Osalustasust, summas 60 eurot kuus lapse kohta, vabastatakse lapsevanem kuni 31.12.2026.a juhul kui lapse ja tema vanema(te) rahvastikuregistrijärgne elukoht on jooksva aasta 1. jaanuari seisuga ja katkematult Jõelähtme vald.
(2) Alates 01.01.2027.a vabastatakse lapsevanem osalustasust, summas 80 eurot kuus lapse kohta, juhul kui lapse ja mõlema vanema või üksikvanema rahvastikuregistrijärgne elukoht on jooksva aasta 1. jaanuari seisuga Jõelähtme vald.
(3) Osalustasust vabastatakse pere, kus on eestkostel või hooldusperes hooldamisel laps. Osalustasu vabastus kehtib eestkostel või hooldamisel oleva lapse eest avalduse alusel.
(4) Lõikes 1 ja 2 nimetatud osalustasu vabastus rakendub Jõelähtme valla lasteaedades käivatele laste peredele Jõelähtme Vallavalitsuse algatusel.
(5) Vallavalitsusel on õigus otsustada konkreetsetel juhtudel osalustasu maksmisel soodustuse või vabastuse andmine, kui selleks esinevad mõjuvad põhjused tulenevalt lapse pere sotsiaalsest toimetulekust või munitsipaalasutuse vajadusest tulenevalt, s.h:
1) anda vabastus osaliselt või täies ulatuses osalustasu maksmisest hallatavate asutuste töötajatele, kelle laps või lapsed käivad valla lasteaias, kuid kelle elukoht ei ole Eesti Rahvastikuregistri andmetele Jõelähtme vald. 
2) anda osaline vabastus osalustasu maksmisest lapsevanemale, kelle laps kasutab lasteaias osaajalist kohta, proportsionaalselt osaajaliselt kasutatava kohaga.
(6) Vähekindlustatud leibkondade laste eest lasteaia osalustasu ja/ või toidukulu maksmisest vabastamiseks esitab vanem vormikohase avalduse läbi iseteeninduskeskkonna Spoku või vallavolikogu kehtestatud vormil.

§ 5. Osalustasu hüvitamine

(1) Peredele, kus lapse ja tema vanema(te) elukoht Eesti Rahvastikuregistri andmetel on jooksva aasta 1. jaanuari seisuga ja katkematult Jõelähtme vald, kuid laps käib munitsipaallasteasutuses väljaspool Jõelähtme valda, hüvitab vallavalitsus lapse vanemale vastavas lasteasutuses kehtiva osalustasu määra kuni 31.12.2026.
(2) Peredele, kus lapse ja vanema(te) rahvastikuregistrijärgne elukoht on Jõelähtme vald peale jooksva aasta 1. jaanuari, kuid laps käib munitsipaallasteasutuses väljaspool Jõelähtme valda, hüvitab vallavalitsus lapsevanemale lasteaia osalustasu summas, mis on teise omavalitsuse munitsipaallasteasutuses kehtiva osalustasu määra ja käesoleva määruse § 2 lg 1 p 1 sätestatud osalustasu määra vahe, kuni 31.12.2026.
(3) Alates 01.01.2027.a hüvitatakse lasteaia osalustasu peredele, kus lapse ja mõlema vanema või üksikvanema rahvastikuregistrijärgne elukoht on jooksva aasta 1. jaanuari seisuga Jõelähtme vald, kuid laps käib munitsipaallasteasutuses väljaspool Jõelähtme valda, vastavas lasteasutuses kehtiva osalustasu määra ulatuses.
(4) Alates 01.01.2027.a hüvitatakse peredele, kus lapse ja ühe vanema rahvastikuregistrijärgne elukoht on Jõelähtme vald jooksva aasta 1. jaanuari seisuga või lapse ja mõlema vanema või üksikvanema rahvastikuregistrijärgne elukoht on Jõelähtme vald peale jooksva aasta 1. jaanuari, kuid laps käib munitsipaallasteasutuses väljaspool Jõelähtme valda, osalustasu summas, mis on teise omavalitsuse munitsipaallasteasutuses kehtiva osalustasu määra ja käesoleva määruse § 2 lg 1 p 2 sätestatud osalustasu määra vahe.
(5) Osalustasu hüvitamise aluseks on lapsevanema poolt esitatud ühekordne vormikohane avaldus (Lisa 1) ja Eesti Hariduse Infosüsteemis kinnitatud Jõelähtme valla registriga laste nimekiri omavalitsuse täpsusega iga kuu 10nda kuupäeva seisuga. Oluliste andmete muutusest (nt osalustasu määra muutumine jne) on lapsevanem kohustatud vallavalitsust viivitamatult kirjalikult teavitama.
(6) Vallavalitsuse vastav ametnik kontrollib osalustasu hüvitamiseks vajalikke asjaolusid ning koostab finantsosakonnale väljamaksmiseks õiendi. Lasteaia osalustasu hüvitatakse vanemale iga kuu viimasel nädalal, ülekandega avaldusel märgitud arvelduskontole.
(7) Osalustasu hüvitis rakendub avalduse esitamisele järgnevast kalendrikuust.

§ 6. Jõelähtme Vallavolikogu 15.04.2021 määruse nr 75 „Toimetulekut soodustavate sotsiaaltoetuste maksmise kord“ muutmine

Muuta Jõelähtme Vallavolikogu 15.04.2021 määrust nr 75 “Toimetulekut soodustavate sotsiaaltoetuste maksmise kord” alljärgnevalt:
1) muuta paragrahvi 5 lõike 2 punkti 2 ning sõnastada alljärgnevalt:
“2)	lasteaia osalustasu ja/ või toidukulu maksmisest vabastamine – toetus määratakse kuni üheks õppeaastaks;”
2) muuta paragrahvi 8 lõiget 10 ning sõnastada alljärgnevalt:
“(10)	Lasteaia osalustasu/ toidukulu maksmisest vabastamise taotlusele lisatakse käesoleva paragrahvi lõike 7 punktides 2 ja 3 kirjeldatud dokumendid.”;
3) paragrahvi 9 lõige 8 tunnistada kehtetuks;
4) muuta määruse lisa 2 ja asendada uue lisaga.


§ 7. Rakendussätted

Läbi ARNO veebikeskkonna esitatud üksikvanema taotluse alusel vabastatakse pere lasteaias käiva lapse osas lasteaia osalustasust taotluse esitamise kuust alates. Tagasiulatuvalt vabastust ei kohaldata. 

§ 8. Määruse kehtetuks tunnistamine

Tunnistada kehtetuks Jõelähtme Vallavolikogu 16.12.2021 määrus nr 5 „Koolieelsetes lasteasutustes lapsevanema poolt kaetava osa määr ja tasumise kord“.

§ 9. Määruse jõustumine

Määrus jõustub 2026. aasta 1. augustist.


LISA 1 Avaldus lasteaia osalustasu hüvitamiseks
LISA 2 Avaldus lasteaia osalustasu/ toidukulu maksmisest vabastamiseks

